Νέες αναδρομικές διεκδικήσεις 40 μηνών εγείρει για περίπου 300.000 συνταξιούχους το Ενιαίο Δίκτυο Συνταξιούχων (ΕΝΔΙΣΥ), που καταγγέλλει ότι ο επανυπολογισμός των επικουρικών συντάξεων τον Ιούνιο του 2016, ο οποίος οδήγησε σε σημαντικές περικοπές σχεδόν για το 1/3 των δικαιούχων, έγινε αυθαίρετα. Οι εκπρόσωποι των συνταξιούχων έχουν ήδη ενημερώσει με υπομνήματα τόσο την προηγούμενη όσο και τη σημερινή ηγεσία του αρμόδιου υπουργείου Εργασίας, υποστηρίζοντας ότι πρόκειται για μια «λαθροχειρία», μια «καθαρή κλοπή», που ξεκίνησε από την 1η/6/2016 και συνεχίζει μέχρι σήμερα στις επικουρικές συντάξεις και η οποία αφορά περίπου 300.000 δικαιούχους που προέρχονται από 12 πρώην Ταμεία που εντάχθηκαν στο ΕΤΕΑΕΠ.

Οπως χαρακτηριστικά δήλωσε ο πρόεδρος του δικτύου Νίκος Χατζόπουλος, δεν εφαρμόστηκε σωστά ο ν. 4387/2016 σε ό,τι αφορά τον επανυπολογισμό των επικουρικών συντάξεων, με αποτέλεσμα οι τότε συνταξιούχοι να δουν μεγάλες περικοπές στις συντάξεις τους. Μάλιστα, το δίκτυο προχώρησε στην επεξεργασία των στοιχείων που έχει στη διάθεσή του, και το συμπέρασμα που προκύπτει είναι ότι ο «τύπος» που χρησιμοποιήθηκε ήταν αυθαίρετος.

Σύμφωνα με τους ειδικούς, όλα τα Ταμεία που δεν είχαν ετήσιο ποσοστό αναπλήρωσης με βάση κάποια καταστατική τους διάταξη προχώρησαν στον επανυπολογισμό των επικουρικών συντάξεων με ενιαίο ανά Ταμείο συντελεστή. Ελήφθησαν δηλαδή οι καταβαλλόμενες επικουρικές, οι συντάξιμες αποδοχές και τα έτη ασφάλισης όλων των συνταξιούχων του κάθε Ταμείου και εξήχθη ένας μέσος όρος. Ετσι υπολογίστηκε ένας κοινός συντελεστής επανυπολογισμού και αναπροσαρμογής ο οποίος εφαρμόστηκε οριζόντια σε όλους τους συνταξιούχους.

Οπως καταγγέλλει ο κ. Χατζόπουλος, οι αναδρομικές διεκδικήσεις των συνταξιούχων κυμαίνονται από 80 έως 299,06 ευρώ τον μήνα και αφορούν 300.000 παλαιούς συνταξιούχους οι οποίοι είδαν στη μεγάλη τους πλειονότητα την επικουρική τους σύνταξη να μειώνεται σημαντικά τον Ιούνιο του 2016. Να σημειωθεί ότι, όταν το καλοκαίρι του 2016 είχε αποκαλυφθεί η μη εφαρμογή του νόμου, στελέχη του ΕΤΕΑΕΠ σημείωναν ότι ο επανυπολογισμός έγινε βάσει της υπουργικής απόφασης που εκδόθηκε αμέσως μετά την ψήφιση του νόμου Κατρούγκαλου και αφορούσε τον επανυπολογισμό των επικουρικών συντάξεων (Υ.Α. 25909/470/7-6-2016). Στον αντίποδα, το ΕΝΔΙΣΥ υποστηρίζει ότι ο νόμος ορίζει συγκεκριμένο τύπο με βάση τον οποίο έπρεπε να ολοκληρωθεί ο επανυπολογισμός (συντάξιμες αποδοχές Χ έτη ασφάλισης Χ 0,45%), ο οποίος ακολουθήθηκε, για παράδειγμα, στους συνταξιούχους του Δημοσίου, όχι όμως στα συγκεκριμένα 12 πρώην Ταμεία.

Σύμφωνα μάλιστα με τα παραδείγματα που παρουσίασαν χθες οι εκπρόσωποι των συνταξιούχων, η τακτική αυτή οδήγησε «σχεδόν στον αφανισμό των επικουρικών συντάξεων αυτών των Ταμείων». Για παράδειγμα, συνταξιούχος με επικουρική σύνταξη από το πρώην ΙΚΑ-ΕΤΕΑΜ ύψους 493,67 ευρώ, με συντάξιμες αποδοχές 2.108,50 ευρώ και 37 έτη ασφάλισης στο επικουρικό, μετά τον επανυπολογισμό κατέληξε να λαμβάνει 138,96 ευρώ, ενώ εάν εφαρμοζόταν ορθά ο νόμος Κατρούγκαλου, ο επανυπολογισμός (2.108,50 Χ 37 Χ 0,45%) θα οδηγούσε σε σύνταξη της τάξης των 351,07 ευρώ. Αντίστοιχα, συνταξιούχος με επικουρική από το πρώην ΤΕΑΥΕΚ ύψους 544,98 ευρώ, με συντάξιμες αποδοχές 2.373,50 ευρώ και 28 έτη ασφάλισης στο επικουρικό, μετά τον επανυπολογισμό κατέληξε στα 200,14 ευρώ, ενώ εάν εφαρμοζόταν ορθά ο νόμος, ο επανυπολογισμός (2.373,50 Χ 28 Χ 0,45%) θα οδηγούσε σε επικουρική της τάξης των 299,06 ευρώ.

Οπως ανέφερε ο κ. Χατζόπουλος, αν αθροιστούν οι εν λόγω διαφορές επί 40 μήνες για 300.000 συνταξιούχους, προκύπτουν συνολικές διεκδικήσεις που ξεπερνούν το 1 δισ. ευρώ.